แนะซื้อเก็งกำไรหุ้นไทย
‘โนมูระ’ชื่นชอบเด่นสุดอาเซียนกำไรเหนือ10%
6 ก.ย. 2555

‘โนมูระ’ชื่นชอบเด่นสุดอาเซียนกำไรเหนือ10%
โนมูระฯ เพิ่มน้ำหนักตลาดหุ้นไทยเป็นมากกว่าตลาดเชื่อว่ากำไรดีกว่าพันธบัตรรัฐบาลปีละกว่า 10%
ทีมกลยุทธ์ตลาดทุน บริษัทหลักทรัพย์ (บล.) โนมูระ พัฒนสิน ออกรายงาน Got Beta? No time for shrinking violets เพิ่มน้ำหนักตลาดหุ้นไทยเป็นมากกว่าตลาด จึงแนะนำซื้อเก็งกำไรเพิ่มรับการเพิ่มน้ำหนักลงทุนสินทรัพย์เสี่ยงในระยะสั้น จากผลการประชุมธนาคารกลางยุโรป (อีซีบี) และรายงานตัวเลขเศรษฐกิจสหรัฐที่ดีขึ้น
แม้ว่าตลาดหุ้นอาเซียนราคาเริ่มแพง แต่เลือกเพิ่มน้ำหนักการลงทุนเฉพาะหุ้นไทย เพราะประการแรก คาดว่าอัตราผลตอบแทนจากการลงทุนมากกว่า 10% ใน 12 เดือนข้างหน้า โดยให้ผลตอบแทนดีกว่าพันธบัตรรัฐบาลอยู่มากกว่า 0.60%
ประการที่สอง แนวโน้มการบริโภคและการลงทุนที่คาดว่าจะเติบโตอย่างแข็งแกร่ง โดยตัวเลขเติบโตเศรษฐกิจไตรมาส 2 ที่ผ่านมาจากการบริโภคภายในถึง 5.7% และงบประมาณขาดดุลของรัฐไตรมาส 2 ที่ 1.5 แสนล้านบาท จากคาดว่าจะขาดดุล 4% ของตัวเลขผลิตภัณฑ์มวลภายรวมในประเทศ (จีดีพี) ในปี 2555-2556 ที่จะช่วยสนับสนุนการลงทุน
ประการที่สาม มีการปรับขึ้นกำไรกลุ่มการเงินที่มีสัดส่วนในตลาดรวมสูงถึง 27% และกลุ่มที่ยังมีการเติบโตสูงต่อเนื่อง คือ กลุ่มสื่อสาร 12% ของตลาดรวม ตามลำดับ 
ทั้งนี้ ยังคงให้น้ำหนักการลงทุนน้อยกว่าตลาดสำหรับตลาดหุ้นมาเลเซีย อินโดนีเซีย และฟิลิปปินส์
ด้านดัชนีหุ้นไทยเมื่อวันที่ 5 ก.ย. ปรับตัวลดลงตามตลาดหุ้นภูมิภาคมาปิดที่ 1,233.84 จุด ลดลง 2.47 จุด หรือลดลง 0.20% ด้วยมูลค่าการซื้อขาย 27,352.60 ล้านบาท ดัชนีแกว่งตัวแคบระหว่าง 1,230.41-1,238.85 จุด
นอกจากนั้น ยังมีหุ้นขนาดใหญ่ 3 บริษัท ที่ขึ้นเครื่องหมาย XD คือบริษัท ปตท. (PTT) บริษัท ไทยออยล์ (TOP) และธนาคารกรุงเทพ (BBL) ที่ฉุดราคาหุ้นให้ปรับตัวลดลง โดย PTT ปิดที่ 331 บาท ลดลง 5 บาท หรือลดลง 1.49% TOP ปิดที่ 65 บาท ลดลง 1.50 บาท หรือลดลง 2.26% และ BBL ปิดที่ 191.50 บาท ลดลง 1.50 บาท หรือลดลง 0.78%
นักลงทุนสถาบันและพอร์ต บล. ขายสุทธิ 841 ล้านบาท และ 319 ล้านบาท ตามลำดับ ขณะที่นักลงทุนต่างชาติและนักลงทุนในประเทศซื้อสุทธิ 189 ล้านบาท และ 971 ล้านบาท ตามลำดับ
นักวิเคราะห์บริษัทหลักทรัพย์ (บล.) ธนชาต ให้ความเห็นว่า ดัชนีหุ้นแกว่งตัวรอผลการประชุมอีซีบี วันที่ 6 ก.ย.นี้ และผลการประชุมคณะกรรมการนโยบายการเงิน ธนาคารกลางสหรัฐ ในวันที่ 13 ก.ย.นี้
ด้านสถานการณ์การซื้อขายทองคำในตลาดโลก ราคาทองคำแกว่งตัวในกรอบที่ระดับ 1,695.65–1,687.50 เหรียญต่อออนซ์
นักวิเคราะห์บริษัท วายแอลจี บูลเลี่ยน แอนด์ ฟิวเจอร์ส ให้ความเห็นว่า นักลงทุนควรมีความระมัดระวังในการซื้อขายทองคำเพื่อรอดูผลการประชุมอีซีบี ในวันที่ 6 ก.ย.นี้เช่นกัน